MEDIALABORATORIO • CRUCIBLE STUDIO • MEDIAKESKUS LUME   
                                                                              
Julkaisuvapaa heti

TIEDOTE  26.5.2009

Tietokoneen isä Taideteollisessa korkeakoulussa

Monimediallinen, vuorovaikutteinen installaatioteos Alan01 ja sen verkkoversio AlanOnline avautuvat Taideteollisen korkeakoulun pääaulassa (Hämeentie 135 C)
4.6.2009 klo 20 (kutsuvierastilaisuus on avoinna median edustajille).
Teos on englanninkielinen ja avoinna yleisölle 5.6-18.6 ja 17.8-9.9.2009.

Alan01 pohjautuu nykyaikaisen tietokoneen ”isän” Alan Turingin (1912–1954) elämään. Eräs hänen provokatiivisimmista keksinnöistään alalla on nk. Turingin testi, jolla oletettavasti voidaan selvittää kykeneekö kone tietoiseen ajatteluun. Turing oli “tavallinen englantilainen, homoseksuaalinen, ateisti matemaatikko” (Hodges 1983) ja toisen maailmansodan mitaloitu kansallissankari; hänen katsotaan lyhentäneen sotaa kahdella vuodella ratkaisemalla saksalaisten käyttämän Enigma-salakoodausjärjestelmän. Turing tuomittiin 1952 “törkeästä siveettömyysrikoksesta” – homoseksuaalisesta suhteesta tuttavansa kanssa – kotiarestiin ja kemialliseen kastraatioon. Hormoniterapiaa saatuaan, vuonna 1954, Turing söi syanidilla myrkytetyn omenan. Kuolema kirjattiin itsemurhaksi.

Alan01 & AlanOnline –teoksissa katsoja pääse vuorovaikutteisesti ”keskustelemaan” kuvitteellisen Alan Turingin kanssa ja tutkimaan hänen kulttuurista, teknologista ja eettistä merkitystään nykypäivänä.

”Yksi traagisin – ja valitettavasti vieläkin ajankohtainen asia – Alan Turingin elämässä oli häneen kohdistunut homovaino,” kertoo teoksen ohjaaja ja arkkitehti Jaakko Pesonen. ”Nostimme tämän aiheen yhdeksi teoksen pääteemoista kiinnittääksemme huomiota siihen tosiasiaan, että jokaisessa yhteiskunnassa on ollut ja tulee olemaan omat syrjittynsä.”

Pesosen lisäksi teoksen suunnittelusta vastaavat mediataitelija Merja Nieminen ja ohjelmistotutkija Teemu Korpilahti. Alan Turingia näyttelee Hannu Kivioja.
 
Alan01 & AlanOnline ovat osa Taideteollisen korkeakoulun Medialaboratorion kerronnan tutkimusryhmä Crucible Studion Turing Machine –monimediatuotantoa, joka tehdään yhteistyössä EU:n IST-ohjelman PO6:n osarahoittaman SALERO (Semantic AudiovisuaL Entertainment Reusable Objects) -projektin kanssa.

Lehdistökuvat ja projektin verkkosivut:
http://mlab.taik.fi/alanonline/ 

LISÄTIETOJA:
Mika ”Lumi” Tuomola
Crucible Studio, Medialaboratorio
Taideteollinen korkeakoulu
Sähköposti: mika.tuomola@taik.fi
Puhelin: 09 7563 0486, 040 5162371
Fax: 09 7563 0555